Kovács Béla

*Találkozás*

Részlet Papp János Kakaóscsiga című estjéből, ami a Fedél Nélkül

hajléktalan szerzőinek szövegeiből készült

ÉN De jó, hogy végre itt vagy, már nagyon elegem van mindenből.

HALÁL Nem hozzád jöttem, neked még nincs itt az időd.

ÉN Kár… Te, a kaszád hol van?

HALÁL Nekem nincs szükségem kaszára. A szívére mutatok valakinek – infarktus. Az égre mutatok, villámcsapás. Egy autóra mutatok, gázolás. Kasza…

ÉN És mi van… odaát?

HALÁL Semmi.

ÉN Nincs mennyország és pokol?

HALÁL Nincs.

ÉN Reinkarnáció?

HALÁL Az sincs.

ÉN Isten, angyalok, ördögök?

HALÁL Nincs.

ÉN Mégis azt mondják, hogy Isten a saját képére teremtette az embert.

HALÁL Ez csak vágygondolkodás. Nézd, ott azt a dagadt manust! Olyan, mint egy segg szemüvegben. Ilyen lenne az Isten? Az meg sötét, mint az éjszaka. Ilyen az Isten? Hö-hö-hö… Különben sincs Isten. A halál a bizonyosság.

ÉN Buddha azt mondta, hogy létezni szenvedés.

HALÁL Okos ember volt.

ÉN A Bibliában pedig az áll: minden hiábavalóság. És hogy jobb annak, aki meghalt, mint annak, aki él, de a legjobb annak, aki meg sem született. Ezt Salamon írta.

HALÁL Na, ő is okos ember volt.

ÉN Szóval nem viszel el?

HALÁL Még nincs itt az időd.

ÉN És ha… öngyilkosságot kísérelnék meg?

HALÁL Nem fog sikerülni. Ha leugrasz valahonnan, összetöröd magad, vagy fennakadsz valamin, de nem fogsz meghalni. Ha gyógyszert veszel be, alszol egy nagyot, de nem fogsz meghalni. Ha vonat elé ugrasz, levágja a lábad, de nem fogsz meghalni. Nincs még itt az időd.

ÉN És mi van azokkal, akiknek sikerült?

HALÁL Azoknak itt volt az idejük. Ha nem csináltak volna semmit, akkor is meghaltak volna. Teljesen mindegy mit csinálnak. Ha eljön az idejük, meg fognak halni.

ÉN És… ha megőrülnék?

HALÁL Látod, ez nem rossz. Úgy is meg kellene halnod, de nem szenvednél addig. Nem rossz. De hogyan őrülsz meg?

ÉN Hát ez az… De akkor meghosszabbítani sem lehet az életet ugye?

HALÁL Nem hát. Ismered a történetet a rádzsa kertészéről? Nem? Elmondom. „A kertész rohan fel a királyhoz: nagy jó uram, kérlek, add kölcsön a leggyorsabb lovadat. Lent dolgoztam a kertedben, mikor látom, hogy ott áll a Halál ég felé nyújtott karokkal. El akar vinni. Ha ideadod a lovadat, akkor estére Delhibe érek, ott elvegyülök a tömegben, és nem talál rám. A király odaadja a lovát, majd lemegy a kertbe és látja, hogy ott a Halál. Kérdi tőle: miért ijesztgeted a kertészemet? Én nem ijesztgetem – válaszolja a Halál – csak csodálkoztam, hogy még itt van, mikor nekem őt este Delhiből kell elvinnem…” Jó mi? Engem nem lehet kicselezni… hö-hö-hö. De most már eleget beszélgettünk. Megyek. Látod azt a nőt? Őt kell elvinnem.

ÉN Aztán gyere vissza értem!

HALÁL Hát persze. Visszajövök.

ÉN A minél előbbi viszontlátásra.

**Kakaóscsiga**

Mesélni mindenki szeret – de mesét hallgatni talán még jobban. A Kakaóscsiga egy felnőtteknek készült „meseest”, mely a Fedél Nélkül hajléktalan szerzőinek a szövegeire épül.

Egy férfi, nevezzük Énnek, egy hosszú nap után hazaérkezik erdőszéli kunyhójába. Leveszi a kabátját, lemotyózik, és mesélni kezd. Mesél nekünk a szokásairól, a mindennapjairól, beszámol a megfigyeléseiről, az élményeiről. Egyszóval az életéről. Kis kartonbirodalma fokozatosan telik meg emlékekkel, történetekkel, vágyálmokkal, fantáziákkal.

A színpadon megelevenedő, humort sem nélkülöző alkotásokon keresztül felfedezhetjük a hajléktalansorsba kényszerült emberek gazdag, szellemes, életigenlő belső világát. Rávilágítanak arra, hogy érdemes figyelni az apró emberi rezdülésekre – függetlenül attól, hogy az embernek van-e fedél a feje fölött, vagy sem.

Az előadást 1 felvonásban játszuk, időtartama 60 perc.

Az előadás 14 éven aluliak számára nem ajánlott.

Előadja: Papp János

Produkciós menedzser: Kovács Brigitta

Rendező: Cortés Sebastián

Szerzők: Herczeg Árpád, Horváth Csilla, Kovács Béla, Orbán Anna, Zilahy Tamás (Fedél nélkül szerzői)

Animációs film: Bányai Zsuzsanna

Díszlettervező: Barbora Skaburskė

Világítástervező: Váradi András

Dramaturg: Nagy Orsolya

Zene: Kalotás Csaba

Fotó: Kővágó Nagy Imre

Grafika: Bányai Zsuzsanna, Molnár Luca

Project mapping: Szabó Kristóf – KristofLab

*Támogatók: Hajléktalanokért Közalapítvány, Nemzeti Kulturális Alap*

*Partnerek: Menhely Alapítvány, Fedél Nélkül, Centrál Színház, Három Holló*